২ ডিসেম্বর ১৯৯৭ তারিখে বর্তমান সরকারের মাননীয় প্রধানমন্ত্রীর ঐকান্তিক চেষ্টায় জেএসএসের সাথে শান্তিচুক্তি স্বাক্ষরিত হবার পর পার্বত্য চট্টগ্রামে বসবাসরত সকলে আশায় বুক বেঁধেছিল যে, তারা শান্তির সুবাতাস উপভোগ ও মানবিক জীবনযাপন করতে পারবে। কিন্তু সে আশার গুড়ে বালি। শান্তিচুক্তি স্বাক্ষরের দিন থেকে জেএসএসের একটি অংশ এই চুক্তিকে অস্বীকার ও বিরোধিতা করে। সাথে সাথে তৈরী হয় আরও তিনটি নতুন আঞ্চলিক দল ‘ইউপিডিএফ’, ‘ইউপিডিএফ(গণতান্ত্রিক)’ এবং ‘জেএসএস (সংস্কার)’। এই বিচ্ছিন্নতাবাদী দলগুলো নিরন্তর চাঁদাবাজী করে এবং চাঁদাবাজীর টাকায় গড়ে তোলে অস্ত্র ও গোলাবারুদের বিশাল মজুদ এবং সশস্ত্র সন্ত্রাসী দল যার নাম দিয়েছে ‘জুম্ম লিবারেশন আর্মি’(জেএলএ)। ফলে শান্তিচুক্তির শর্তাবলী স্পষ্টতই লঙ্ঘিত হচ্ছে বারংবার।